CELEX: 32022D0464
Language: hu
Date: 2022-03-21 00:00:00
Title: A Tanács (EU) 2022/464 végrehajtási határozata (2022. március 21.) a 2013/54/EU végrehajtási határozatnak a Szlovén Köztársaság részére a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés további alkalmazására adott felhatalmazás tekintetében történő módosításáról

2022.3.23.   
               
               
                  HU
               
               
                  Az Európai Unió Hivatalos Lapja
               
               
                  L 94/4
               
            
         A TANÁCS (EU) 2022/464 VÉGREHAJTÁSI HATÁROZATA
         (2022. március 21.)
         a 2013/54/EU végrehajtási határozatnak a Szlovén Köztársaság részére a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés további alkalmazására adott felhatalmazás tekintetében történő módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 287. cikkének 15. pontja alapján Szlovénia a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg a 25 000 EUR-t.
                  
               
                     (2)
                  
                  
                     A 2013/54/EU tanácsi végrehajtási határozat (2)2015. december 31-ig felhatalmazta Szlovéniát, hogy a 2006/112/EK irányelv 287. cikkének 15. pontjától eltérő különös intézkedést vezessen be, amely héamentességet biztosít azoknak az adóalanyoknak, melyek éves árbevétele nem haladja meg az 50 000 EUR-t (a továbbiakban: különös intézkedés). A különös intézkedés alkalmazási időszaka azóta kétszer meghosszabbításra került, legutóbb – az (EU) 2018/1700 tanácsi végrehajtási határozattal (3) – 2021. december 31-ig.
                  
               
                     (3)
                  
                  
                     2021. október 27-én kelt levelében Szlovénia további felhatalmazást kért a Bizottságtól arra, hogy 2024. december 31-ig továbbra is alkalmazhassa a különös intézkedést, mivel ez az az időpont, ameddig a tagállamoknak át kell ültetniük az (EU) 2020/285 tanácsi irányelvet (4). Az említett irányelv 2025. január 1-jétől lehetővé teszi a tagállamok számára, hogy héamentességet biztosítsanak az olyan adóalanyok által végzett termékértékesítésre és szolgáltatásnyújtásra, amelyek éves árbevétele az adott tagállamban nem éri el a 85 000 EUR értékhatárt vagy az ennek megfelelő, nemzeti valutában kifejezett összeget.
                  
               
                     (4)
                  
                  
                     A 2006/112/EK irányelv 395. cikke (2) bekezdésének második albekezdése értelmében a Bizottság 2021. november 15-én kelt levelében továbbította a Szlovénia által benyújtott kérelmet a többi tagállamnak. A Bizottság 2021. november 16-án kelt levelében értesítette Szlovéniát arról, hogy a kérelem elbírálásához általa szükségesnek tartott minden információ a rendelkezésére áll.
                  
               
                     (5)
                  
                  
                     A különös intézkedés összhangban van az (EU) 2020/285 irányelvvel, amelynek célja a kisvállalkozások megfelelési terheinek csökkentése és a belső piaci verseny torzulásának elkerülése.
                  
               
                     (6)
                  
                  
                     A különös intézkedés választható marad az adóalanyok számára, amelyek a 2006/112/EK irányelv 290. cikkének megfelelően ezentúl is választhatják az általános héaszabályozást.
                  
               
                     (7)
                  
                  
                     A Szlovénia által átadott információkból kiderül, hogy a különös intézkedés a végső fogyasztói szinten Szlovénia által beszedett adóbevétel teljes összegét csak elhanyagolható mértékben fogja befolyásolni.
                  
               
                     (8)
                  
                  
                     Az (EU, Euratom) 2021/769 tanácsi rendelet (5) hatálybalépését követően Szlovénia nem végezhet kompenzációs számítást a 2021-es és az azt követő pénzügyi évekre vonatkozó héa sajátforrás-bevallás tekintetében.
                  
               
                     (9)
                  
                  
                     Tekintettel arra, hogy a különös intézkedés pozitív hatással járt a héával kapcsolatos kötelezettségek egyszerűsítésére, mivel csökkentette mind a kisvállalkozások, mind az adóhatóságok adminisztratív terheit és megfelelési költségeit, és tekintettel arra, hogy a különös intézkedés nem jár jelentős hatással a héából származó összbevételre, Szlovéniát fel kell hatalmazni arra, hogy továbbra is alkalmazza a különös intézkedést.
                  
               
                     (10)
                  
                  
                     A különös intézkedés alkalmazását időbeli korláthoz kell kötni. Az időbeli korlátnak elegendőnek kell lennie ahhoz, hogy lehetővé tegye a Bizottság számára a jelenlegi értékhatár eredményességének és megfelelőségének értékelését. Ezenkívül az (EU) 2020/285 irányelv 3. cikkének (1) bekezdése értelmében a tagállamok 2024. december 31-ig kötelesek elfogadni és kihirdetni az említett irányelv – amely módosítja a 2006/112/EK irányelvet – 1. cikkének való megfeleléshez szükséges törvényi, rendeleti és közigazgatási rendelkezéseket, és e rendelkezéseket 2025. január 1-jétől kell alkalmazniuk. Szlovéniát indokolt tehát felhatalmazni arra, hogy 2024. december 31-ig alkalmazza a különös intézkedést.
                  
               
                     (11)
                  
                  
                     A zavart okozó hatások elkerülése érdekében lehetővé kell tenni Szlovénia számára, hogy megszakítás nélkül továbbra is alkalmazza a különös intézkedést. A kért felhatalmazást ezért 2022. január 1-jei hatállyal kell megadni, hogy az megszakítás nélkül kövesse a 2013/54/EU tanácsi végrehajtási határozat szerinti korábbi intézkedéseket.
                  
               
                     (12)
                  
                  
                     A 2013/54/EU végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2013/54/EU végrehajtási határozat 2. cikkének második bekezdése helyébe a következő szöveg lép:
            „Ezt a határozatot 2013. január 1-jétől 2024. december 31-ig kell alkalmazni.”
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak a Szlovén Köztársaság a címzettje.
         
         
            Kelt Brüsszelben, 2022. március 21-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 347., 2006.12.11., 1. o.
         
         
            (2)  A Tanács 2013/54/EU végrehajtási határozata (2013. január 22.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 22., 2013.1.25., 15. o.).
         
            (3)  A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
         
            (4)  A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
         
            (5)  A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról (HL L 165., 2021.5.11., 9. o.).